VIDEO Tur de forță al lui Dănuț Andrușcă: Somat de Dragnea să comunice, ministrul Economiei a participat la “primul eveniment public major” după 6 luni de mandat

Ministrul Economiei, Dănuț Andrușcă, cunoscut pentru dificultățile majore de exprimare în limba română, a participat zilele trecute la ”recepționarea lucrărilor de modernizare” a unei stații de transformare a energiei electrice din Suceava, unde s-a chinuit vreme de 3 minute să citească un discurs pregătit dinainte de consilieri.

Inaugurarea stației a constituit pentru ministrul Andrușcă, după cum el însuși s-a exprimat, ”primul eveniment public major” la care a participat de la preluarea mandatului.

Înregistrarea video a speech-ului susținut de Dănuț Andrușcă a fost postată chiar pe pagina de Facebook a Ministerului Economiei:

Având serioase probleme de a se exprima, ministrul Economiei, Dănuț Andrușcă, este unul dintre membrii Cabinetului Dăncilă care fuge cel mai mult de vorbitul în public. El deschis gura doar când a fost audiat în Parlament pentru numirea în funcție și încă o dată, strict controlat, în Senat.

Audierea sa în comisiile parlamentare a fost un spectacol al incompetenței și al incapacității de a se face înțeles.

La finalul audierii din comisii, Dănuț Andrușcă a mai dat o reprezentație. ”Voi face tot ce îmi stă în putință pentru dezvoltarea economiei românești, dar un rol important va avea pentru… în cadrul economiei… Îmi cer scuze că sunt emoționat. O a doua propunere și susținere din partea mea va fi pentru crearea de noi locuri de muncă, dar noi locuri de muncă mai bine plătite”, a spus el.

Jurnaliștii l-au întrebat cum va crea noi locuri de muncă. ”Este trecut în programul de guvernare”, a replicat Andrușcă. Apoi a continuat: ”O a treia viziune este pentru susținerea tuturor producătorilor”. “Cum?”, au întrebat jurnaliștii. ”Prin programul de guvernare”, a răspuns ministrul.